Verskille tussen die regerings van Dubai en Suid-AfrikaDr. Pieter Mulder Hoekom is Dubai se suksesverhaal so anders as Suid-Afrika s’n? Ek het hierdie vraag aan myself gevra na ŉ besoek aan Dubai. Dubai is deel van die Verenigde Emirate in die Midde-Ooste en was ŉ arm Britse protektoraat, soos Botswana en Swaziland ook was. In 1968 onttrek die Britte alle soldate aan die gebied en Arabiese leiers moes skielik hulle eie planne vir die toekoms maak. Dubai het aansienlik minder olie as ander buurstate, soos Abu Dhabi en Saoedi Arabië. Die projeksies was ook dat die olie nie baie jare sou hou nie. Die leiers het toe besluit om die beste kundiges van oor die wêreld te kry om Dubai te help ontwikkel tot ŉ aantreklike toerisme- en beleggingsstad. Daar is geredeneer dat as hulle daarin kon slaag, dit ŉ toekomstige belastinginkomste vir die regering sou waarborg en die lewenskwaliteit van die inwoners sou verseker nadat die olie op is. In 1970 is met die beplanning begin. Dubai was ŉ onbenullige dorpie in ŉ sanderige woestyngebied met baie min ekonomiese aktiwiteite. Oor die volgende paar dekades het Dubai ŉ ongekende verandering ondergaan. Vandag is dit ŉ reuse Arabiese stad. Dit is in enkele jare omskep in ŉ moderne megastad en internasionale ekonomiese sentrum wat in baie opsigte ŉ brugfunksie tussen die ooste en die weste vervul. Teen die middel van die 1990’s was daar net enkele wolkekrabbers en ŉ beskeie toerismesektor in Dubai. Vandag is die stad ŉ gesogte internasionale toeristetrekpleister. Dit is die stad in die wêreld wat die vierde meeste besoek word, gebaseer op die aantal internasionale besoekers. Dubai is ŉ Mekka vir eiendomsontwikkelaars met ambisieuse hotel- en winkelsentrum-projekte. Klein soos Dubai is, het dit die derde meeste wolkekrabbers in die wêreld, na China en die VSA. Een so ŉ wolkekrabberprojek is die Burj Khalifa. Die gebou is 828 m hoog en is tans die hoogste gebou ter wêreld. Kunsmatige eilande in die see, in die vorm van ŉ reuse palm, is geskep vir nuwe woonbuurte. Kyk gerus na ŉ foto daarvan. Burj Khalifa (Foto: Karim SAHIB/AFP) Die meeste hotelle in Dubai word deur Britte bestuur. Hulle is ook die uitvoerende hoofde van talle Dubaise maatskappye. Meer as 250 000 Indiese werkers is ingevoer om die handearbeid vir die verskillende projekte te doen. Die Indiese taxibestuurder saam met wie ek lughawe toe ry, vra my of ek weet waarvoor “Emirate” staan. Ek weet ŉ “emir” is ŉ Arabiese vors of prins en dat die Verenigde Emirate, waarbinne Dubai val, se verskillende gebiede deur sulke “emirs” regeer word. Hy lag en verduidelik dat hulle as werkers die woord EMIRATE opbreek en dan hulle eie betekenis daaraan gee. Die “EM” staan vir “English managed” die “IR” staan vir “Indian run” en die “ATE” staan vir “Arabs take it easy”. Ek lag lekker saam met hom, want dit som presies op wat in Dubai gebeur. Van ons ministers was al in Dubai. Wat het hulle van Dubai se suksesresep geleer? Duidelik net die laaste gedeelte van die EMIRATE-afkorting: “Arabs take it Easy”. Op alle vlakke van die regering, vat die ANC leiers dit “easy”. Die ander dele van die resep het hulle geïgnoreer. Die Dubai-regering het die privaat sektor entoesiasties betrek om sukses te behaal. Die ANC-regering hanteer die privaat sektor as vyand. Waar die ANC-regering verskeie infrastruktuur-projekte op sy eie, sonder hulp van die privaat sektor aangepak het, het die meeste misluk. Die Dubai-regering het buitelandse kundigheid maksimaal benut. Die hoogste wolkekrabber in die wêreld is deur ŉ Suid-Koreaanse maatskappy gebou. Die beste Duitse ingenieurs het met die infrastruktuur gehelp. Die moderne hawe, Port Rashi, is deur ŉ Britse maatskappy ontwerp en die kunsmatige eilande in die see is deur ŉ Amerikaanse argiteksfirma gebou. Die ANC-regering het met swart bemagtiging, regstellende aksie en talle ander wette en regulasies dit so moeilik moontlik vir buitelandse maatskappye gemaak om by projekte in Suid-Afrika betrokke te raak. Selfs die kundigheid wat in Suid-Afrika teenwoordig was, is deur die ANC weggedryf. Onder druk het 10 200 wittes Eskom vanaf 1994 tot 2002 verlaat. Vanaf 2008 tot 2011, het nog 455 ingenieurs, waarvan net 110 wit was, by Eskom bedank. As gevolg van kader-ontplooiing het nie wit of swart ingenieurs kans gesien om in so ŉ atmosfeer te werk nie. Tot 50 000 Suid-Afrikaners werk tans in Dubai. Sedert Januarie 2020 belowe Ramaphosa dat die ANC uit hulle foute geleer het en dat die privaat sektor se hulp nou ingeroep gaan word. Dit is nou 2022. “Miswolke en wind, maar geen reën nie, so is iemand wat net belowe maar dit nie gee nie”, sê Spreuke 25:14.